IMF เรียกร้องมหาอำนาจเศรษฐกิจเร่งปรับโครงสร้างหลังศก.โลกซบเซา
IMF เรียกร้องมหาอำนาจเศรษฐกิจเร่งปรับโครงสร้างหลังศก.โลกซบเซา
8 ก.ย. 2558

นางคริสติน ลาการ์ด ผู้อำนวยการกองทุนการเงินระหว่างประเทศ (IMF) ได้เรียกร้องให้ประเทศมหาอำนาจทางเศรษฐกิจเร่งปรับโครงสร้างทางเศรษฐกิจ ขณะที่แนวโน้มการขยายตัวของเศรษฐกิจโลกที่ซบเซาและภาวะผันผวนในตลาดหุ้นส่งผลกระทบต่อกลุ่มตลาดเกิดใหม่
นางลาการ์ดกล่าวด้วยว่า มีปัจจัยเสี่ยงช่วงขาลงมากขึ้นที่ส่งผลต่อแนวโน้มเศรษฐกิจ โดยเฉพาะปัจจัยเสี่ยงต่อเศรษฐกิจในกลุ่มประเทศเกิดใหม่ ซึ่งบรรดาเจ้าหน้าที่กำหนดนโยบายต่างก็ใช้มาตรการฉุกเฉินกันมากขึ้นนับตั้งแต่เมื่อเดือนเม.ย.ที่ผ่านมา
ก่อนหน้านี้ IMF ระบุว่า IMF วางแผนที่จะปรับลดแนวโน้มการขยายตัวของเศรษฐกิจโลกลง ส่วนหนึ่งเนื่องมาจากการชะลอตัวลงของเศรษฐกิจจีนที่ส่งผลกระทบต่อผลผลิตทั่วโลกมากกว่าที่ได้มีการคาดการณ์ไว้
ผอ. IMF กล่าวด้วยว่า การใช้นโยบายที่สอดคล้องกันเป็นเรื่องที่จำเป็นสำหรับการรับมือกับความท้าทายต่างๆ รวมทั้งการใช้นโยบายการเงินที่ผ่อนคลายต่อเนื่องในประเทศพัฒนาแล้ว นโยบายการคลังที่เอื้อต่อการขยายตัว รวมทั้งการปฏิรูปเชิงโครงสร้างเพื่อกระตุ้นผลผลิตและศักยภาพการผลิต
 
อินโฟเควสท์ แปลและเรียบเรียง